**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL PRITARIMO PROJEKTUI**

**„****PASTATŲ KOMPLEKSO, ESANČIO VYTAUTO G. 18, LAZDIJUOSE, REKONSTRAVIMAS, LAISVĖS KOVŲ MUZIEJAUS, FONDŲ SAUGYKLOS BEI EDUKACINĖS ERDVĖS JUOSE ĮRENGIMAS, BEI ĮVEIKLINIMAS” IR JO DALINIO FINANSAVIMO**

2020 m. vasario 24 d. Nr. 34-282

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu [Nr. 5TS-61](http://dvs.lazdijai.lt:8008/document/40976) „Dėl Lazdijų rajono savivaldybės strateginio plėtros plano patvirtinimo“, 3.3 tikslo „Užtikrinti gyventojų socialinį saugumą“ 3.7.3 uždaviniu „Atnaujinti Lazdijų rajono savivaldybės kultūros įstaigas bei stiprinti jų materialinę bazę“, Lietuvos Respublikos kultūros ministro 2019 m. liepos 17 d įsakymu Nr. ĮV-487 „Dėl kultūros srities investicijų projektų įrašymo į planuojamų metų Valstybės investicijų programą ir lėšų ilgalaikiam materialiajam ir nematerialiajam turtui sukurti, įsigyti ar jo vertei padidinti planavimo, skyrimo ir panaudojimo kontrolės tvarkos aprašo patvirtinimo“, Lazdijų rajono savivaldybės taryba n u s p r e n d ž i a:

1. Pritarti Lazdijų rajono savivaldybės administracijos įgyvendinamam projektui „Pastatų komplekso, esančio Vytauto g. 18, Lazdijuose, rekonstravimas, Laisvės kovų muziejaus, fondų saugyklos bei edukacinės erdvės juose įrengimas, bei įveiklinimas“ ir jo daliniam finansavimui. Preliminari projekto vertė – 719 994,0 Eur su PVM.

2. Numatyti iš Lazdijų rajono savivaldybės biudžeto lėšų projekto daliniam finansavimui – 30 proc. bendros projekto vertės.

3. Užtikrinanti projekto įgyvendinimą. Papildomas lėšas projekto įgyvendinimui, jei tokių reiks, skiriant atskiru tarybos sprendimu.

4. Nurodyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės merė Ausma Miškinienė

Irena Eimanavičienė, tel. (8 318) 66 100

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL PRITARIMO PROJEKTUI „PASTATŲ KOMPLEKSO, ESANČIO VYTAUTO G. 18, LAZDIJUOSE, REKONSTRAVIMAS, LAISVĖS KOVŲ MUZIEJAUS, FONDŲ SAUGYKLOS BEI EDUKACINĖS ERDVĖS JUOSE ĮRENGIMAS, BEI ĮVEIKLINIMAS” IR JO DALINIO FINANSAVIMO“**

**AIŠKINAMASIS RAŠTAS**

2020-02-11

Lazdijų rajono savivaldybės tarybos sprendimo projektas „Dėl pritarimo projektui „Pastatų komplekso, esančio Vytauto g. 18, Lazdijuose, rekonstravimas, Laisvės kovų muziejaus, fondų saugyklos bei edukacinės erdvės juose įrengimas, bei įveiklinimas“ ir jo dalinio finansavimo“ parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu [Nr. 5TS-61](http://dvs.lazdijai.lt:8008/document/40976) „Dėl Lazdijų rajono savivaldybės strateginio plėtros plano patvirtinimo“, 3.3 tikslo „Užtikrinti gyventojų socialinį saugumą“ 3.7.3 uždaviniu „Atnaujinti Lazdijų rajono savivaldybės kultūros įstaigas bei stiprinti jų materialinę bazę“, Lietuvos Respublikos kultūros ministro 2019 m. liepos 17 d. įsakymu Nr. ĮV-487 „Dėl kultūros srities investicijų projektų įrašymo į planuojamų metų Valstybės investicijų programą ir lėšų ilgalaikiam materialiajam ir nematerialiajam turtui sukurti, įsigyti ar jo vertei padidinti planavimo, skyrimo ir panaudojimo kontrolės tvarkos aprašo patvirtinimo“.

Sprendimo tikslas – pritarti savivaldybės administracijos planuojamam projektui „Pastatų komplekso, esančio Vytauto g. 18, Lazdijuose, rekonstravimas, Laisvės kovų muziejaus, fondų saugyklos bei edukacinės erdvės juose įrengimas, bei įveiklinimas“ ir numatyti 30 proc. projekto bendrafinansavimą, užtikrinanti projekto įgyvendinimą, papildomas lėšas projekto įgyvendinimui, jei tokių reiks, skiriant atskiru tarybos sprendimu.

Lietuvos Respublikos kultūros ministro 2019 m. balandžio 12 d. įsakymu Nr. ĮV-280 „Dėl kultūros srities investicijų projektų atrankos kriterijų ir jų reikšmių nustatymo” patvirtinti specialieji atrankos kriterijai. Vienas iš kriterijų – kofinansavimas. Nuo investicijų projektui įgyvendinti planuojamos skirti kofinansavimo sumos iš savivaldybės biudžeto, skiriami balai. 15 balų suteikiama, jei numatoma skirti 15 proc. lėšų nuo investicijų projektui įgyvendinti reikiamos lėšų dalies ir už kiekvieną papildomą prisidėjimo procentą skiriamas papildomas balas, tačiau ne daugiau kaip 40 balų.

Šiuo metu istorinę vertę turinčio pastato pirmas ir antras aukštai įrengiami projekto „Pastato rekonstrukcija ir pritaikymas kultūrinėms, muziejinėms ir edukacinėms reikmėms“ lėšomis, tam taryba pritarusi 2016-07-29 sprendimu Nr. 5TS-618.

Projektas „Pastatų komplekso, esančio Vytauto g. 18, Lazdijuose, rekonstravimas, Laisvės kovų muziejaus, fondų saugyklos bei edukacinės erdvės juose įrengimas, bei įveiklinimas“ yra galutinis darbų etapas, kurio metu numatoma pertvarkyti ir pritaikyti edukacijoms bei fondų saugykloms esamus garažus, sutvarkyti visą muziejaus komplekso aplinką, pritaikyti lankymui buvusį kaliniams skirtą pasivaikščiojimo kiemelį, įrengti automobilių stovėjimo aikštelę, lankytojų poilsio zonas, teritorijos apšvietimo ir lauko stebėjimo įrangą. Taip pat įsigyti reikiamą įrangą fondų saugojimui, edukacinių užsiėmimų vedimui.

Siekiant padidinti turistų srautus, lankymui reikia pritaikyti ir rekonstruojamo pastato rūsį, kuriame buvo TSRS valstybės saugumo komitetas (KGB) kalėjimas (išlikusios kalėjimo kameros, autentiškos durys, gultai), papildant ekspozicijas tą laikmetį atspindinčiais eksponatais ir interaktyvia įranga. Iš turimų 1950 m. TSRS valstybės saugumo ministerijos (MGB) ataskaitų stengsimės atkurti to meto kalėjimo kamerų ir pasivaikščiojimo kiemelio vaizdą. Kiekvienoje kameroje-ekspozicijoje bus pasakojami juose kalėjusių žmonių likimai. Dalyje rūsio ploto planuojama įrengti „Pabėgimo“ kambarį, kuriame lankytojai turės spręsti užduotis, kad galėtų iš jo išeiti.

Prie centrinio pastato kalinių lauko pasivaikščiojimo kiemelio yra priblokuoti garažai. Šie garažai šalia rekonstruojamo pastato šiuo metu nėra naudojami, jie nekuria pridėtinės vertės prie Laisvės kovų muziejaus aplinkos. Rekonstravus šiuos garažus ir pritaikius muziejinei veiklai būtų galima išnaudoti šias patalpas edukacinėms pamokoms vesti. Strategiškai čia yra labai patogi vieta edukaciniam centrui. Kitoje Vytauto gatvės pusėje yra Lazdijų Motiejaus Gustaičio gimnazija. Mokytojams ir mokiniams būtų labai patogu šiame edukacijos centre vesti netradicines krašto istorijos, pilietinio ugdymo pamokas.

Lazdijų krašto muziejaus padalinyje Laisvės kovų muziejuje kaupiami ir formuojami muziejaus rinkiniai (tremties, partizaninio karo, rezistencijos, disidentinio judėjimo, sąjūdžio tematikomis). Šiems rinkiniams tinkamai saugoti šalia edukacijos centro būtina įrengti fondų saugyklą (apie 50 kv. m.). Tai turėtų būti atviro tipo fondų saugykla, kurioje saugomus eksponatus galėtų apžiūrėti ir lankytojai. Paprastai muziejų ekspozicijose yra naudojama tik iki 10 procentų muziejuose saugomų eksponatų.

|  |  |
| --- | --- |
| PLANUOJAMI DARBAI | KAINA tūkstančiais(2018 m. kovo  mėn. skaičiuojamąsias statinių statybos kainas). |
| Įsigyti edukacinės erdvės ir fondų saugyklos įrengimo ir pastato griovimo techninį projektą, ekspertizės paslaugas, statybos techninės priežiūros paslaugas, projekto vykdymo priežiūros paslaugas. | 17  |
| Atliekami rūsio patalpų remonto ir įrengimo darbai, stogo apšiltinimo bei palėpės sutvarkymo darbai. | 54  |
| Garažo nugriovimas. Daugiafunkcinės edukacinės erdvės su tam skirta įranga ir baldais, fondų saugyklos su saugyklų įranga eksponatų saugojimui, ūkinių patalpų edukacinių priemonių ir įrangos saugojimui ir sandėliavimui įrengimas, bendros muziejaus teritorijos sutvarkymas, rūsio ekspozicijos įrengimas, kamerų durų restauracija. | 648 994,00 |
| VISO | 719 994,0 Eur |

Tiksli projekto vertė bus žinoma parengus techninius projektus ir atlikus visus viešuosius pirkimus.

Investuotos lėšos sudarytų sąlygas vietiniams ir atvykstantiems geriau pažinti Lazdijų rajono ir Lietuvos laisvės kovų istoriją bei raidą, sudarytų prielaidas ugdyti meilę ir pagarbą savo šaliai, krašto istorijai, jausti pagarbą iškilioms asmenybėms.

Projekto neigiamos pasekmės – nenumatomos.

Projekto sprendimo projektas neprieštarauja galiojantiems teisės aktams.

Priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vyr. specialistė Irena Eimanavičienė.

Strateginio planavimo ir investicinių projektų valdymo skyriaus

 vyr. specialistė Irena Eimanavičienė